PREDKLADACIA SPRÁVA


Návrh vyhlášky Ministerstva zdravotníctva Slovenskej republiky o požiadavkách na potraviny a potravinové prísady ošetrené ionizujúcim žiarením (ďalej len „návrh vyhlášky“) sa predkladá ako iniciatívny materiál v súvislosti s nadchádzajúcim skončením platnosti a účinnosti Potravinového Kódexu Slovenskej republiky k 31. decembru 2026.

Návrh vyhlášky ustanovuje osobitné požiadavky na potraviny ošetrené ionizujúcim žiarením vrátane ich zložiek, čím dopĺňa celkový rámec potravinového práva vzťahujúci sa na túto kategóriu potravín.

Cieľom návrhu vyhlášky je zabezpečenie kontinuity transpozície smernice Európskeho parlamentu a Rady 1999/2/ES z 22. februára 1999 o aproximácii právnych predpisov členských štátov týkajúcich sa potravín a prídavných látok do potravín upravovaných ionizujúcim žiarením (Ú. v. EÚ L 66, 13.3.1999, s. 16) a smernice Európskeho parlamentu a Rady 1999/3/ES z 22. februára 1999 o zostavení zoznamu potravín a prídavných látok do potravín ošetrených ionizujúcim žiarením v spoločenstve (Ú. v. EÚ L 66, 13.3.1999, s. 24-25) (ďalej len smernice“) z dôvodu skončenia platnosti a účinnosti Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky zo 17. decembra 2003 č. 3757/2003-100, ktorým sa vydáva hlava Potravinového kódexu Slovenskej republiky upravujúca potraviny a potravinové prísady ošetrené ionizujúcim žiarením, ku ktorému dôjde v zmysle § 31ai ods. 2 zákona č. 152/1995 Z. z. o potravinách v znení neskorších predpisov 31. decembra 2026.

Návrh vyhlášky je v súlade s Európskou chartou miestnej samosprávy.

Dôvody skráteného medzirezortného pripomienkového konania

V súčasnosti je predmetná oblasť upravená Výnosom Ministerstva pôdohospodárstva Slovenskej republiky a Ministerstva zdravotníctva Slovenskej republiky zo 17. decembra 2003 č. 3757/2003-100, ktorým sa vydáva hlava Potravinového kódexu Slovenskej republiky upravujúca potraviny a potravinové prísady ošetrené ionizujúcim žiarením. Ku skončeniu platnosti a účinnosti tohto výnosu dôjde v zmysle § 31ai ods. 2 zákona č. 152/1995 Z. z. o potravinách v znení neskorších predpisov 31. decembra 2026. Vzhľadom na blížiaci sa termín skončenia účinnosti Potravinového kódexu je nevyhnutné zabezpečiť vydanie navrhovanej vyhlášky tak, aby bola zachovaná kontinuita právnej úpravy v dotknutej oblasti a predišlo sa vzniku právneho vákua z dôvodu absencie právnej úpravy pre túto kategóriu potravín a tým možného vzniku rizika ohrozenia zdravia spotrebiteľov ako aj transpozičného deficitu.

Dodržanie štandardnej lehoty na medzirezortné pripomienkové konanie by mohlo ohroziť včasné dokončenie legislatívneho procesu a prijatie novej právnej úpravy pred skončením účinnosti Potravinového kódexu. Žiadosť o skrátenie lehoty na medzirezortné pripomienkové konanie sa odôvodňuje potrebou zabezpečiť včasné prijatie navrhovanej vyhlášky, ktorá má nahradiť doterajšiu právnu úpravu obsiahnutú v Potravinovom kódexe, ktorého účinnosť sa končí 31. decembra 2026.

